Максим Горлицкый

Максим Горлицкый, властным йменом Максим Сандович,  Maksym Sandowicz,  Максим Тимофеевич Сандович, *31. януар 1886, Ждыня, Австро-Мадярщина – †6. септембер 1914, Горлицѣ,  Австро-Мадярщина  — православный священик лемковского походжѣня.Charkiewicz J., сс. 13–17.Портал Азбука верыБогдан Горбаль

 Едукация 
Походив з родины грекокатолицкого дяка Тимотея  и домашной газдынѣ Кристины Сандовичох в Ждыни. Закончив четырикласну школу в Горлицях, зачав ся учити на гимназии в Яслѣ, пак ся перенюс до Нового Санча, але через недостаточны успѣхы мусѣв гимназию лишити.Osadczy W., сс. 544–546. Без согласу родительох вступив яко новиций до василианского монастыря в Креховѣ, але по трьох мѣсяцях розчаровав ся и одышов з монастыря. В том же року 1904 одышов до России, де кандидаты до духовных семинарий не потребовали гимназиалну матуриту, ани не была потребна при рукоположѣню во священство. Вступив яко новиций до Почаевской Лавры. Ту го взяв под опѣку архиепископ волыньскый Антоний, еден з головных организаторох кампанѣ ширѣня православия до загранича, и яко свого штипендисту послав до Житомирской духовной семинарии. 

Ещи в часѣ штудий навщѣвив родичох в Польщи, агитовав меджи грекокатоликами за переход до православия, и было му понукнуте, жебы по штудиях пришов за православного пароха до Граба, де селяне масово перешли на православие через конфликт з грекокатолицкым парохом. Коли ся Сандович приголосив о выданя му паса, жебы годен легално ити до России а продовжити штудии, зостав арештованый на 8 днѣ. По одбытю арешта нелегално перешов границю, а ишов до Житомира, де в року 1911 закончив штудии яко найлѣпшый в своем рочнику, оженив ся з Пелагиев Григорук, дѣвков православного попа, быв рукоположеный на священика (17. новембер 1911) и посланый за православного пароха до Граба. 

 Служба 
Став ся так первым православным священиком на Лемковинѣ, де  од зачатку XVIII. стороча повсемѣстно пановала Грекокатолицка Церковь. Служив во парохиях лемковскых сел Граб, Вышовадка, Длуге под строгым дозором австрийской влады, котра го поважовала за российского агента, посланого ширити пророссийскы настрои через православие.  Православны в австрийской Галичинѣ подлѣгали буковинской митрополии, а их священици мусѣли мати одты дозвол на службу, а Сандович такого дозволу не мав.Osadczy W., сс. 565–569.

Перву службу в Грабѣ докончив 2. децембра 1911, быв арештованый на 8 днѣ и поштрофованый на 400 корун, а в конци децембра каплицю влада замкла. Але Сандович продовжав службу по приватных домах. Другый раз заплатив покуту 300 корун, але и так не перестав, а дале одправляв нелегалны службы уже не лем в Грабѣ, але и во Вышовадцѣ и Длугом, зато быв 16. януара 1912 арештованый на 7 тыжднѣ в Яслѣ.

Неодовго по выслободжѣню з Ясла, 28. марца 1912 быв арештованый з ещи трьома подозрѣлыма, а были оскаржены зо шпионажу на хосен России и доправлены до львовского арешту. Прослѣд ся потяг два рокы, а пак ещи суд три мѣсяцѣ. В часѣ того арешту было Сандовичови понукнуто, жебы ся вернув до унии вымѣнов за слободу, але на тото не пристав. Процес быв голосный и высвѣтльовав ся в европской пресѣ, а найвецей — в России. На пропагандну кампань российскый скарб выокремив .Osadczy W., с. 537 Суд выслухав вецей соток свѣдкох, експертох в религии, представительох австрийского Генералного штаба; за оскарженых ородовав сам император Николай II.; наконець, 6. юна 1914 суд вызнав вшиткых оскарженых невинныма. Отець Максим Сандович вернув ся дому до Ждынѣ, а иншы оправданы нараз выѣхали до России и Швайцу, бо ся не чули дома в безпецѣ. Зачала ся Перва свѣтова война, в котрой Австро-Мадярщина и Россия найшли ся в противных блоках; в Галичинѣ была выголошена мобилизация, а 4. августа 1914  быв арештованый въедно з родинов (жона, Пелагия, в тяжи, брат, Миколай, отець, Тимотей, грекокатолицкый дяк). Коли российске войско уже вступило до Галичины,  быв выведеный з цимрѣ и росстрѣляный без суда. Указова екзекуция была учинена 6. септембра 1914 перед очима родины ай иншых арештованых австрийсков зондеркомандов, присланов день перед тым. 

 Память и култ 
По смерти  став ся символом терпѣнь Лемкох православной вѣры. Его останкы были вернуты до Ждыни (1922), а на 20-роча его смерти (1934) в селѣ Чарне быв отвореный памятный крест. В року 1994 Польска Автокефална Православна Церква выголосила го святым и перенесла останкы до нового православного храма в Горлицях. Сын его, тыж меном Максим (1915–1991), быв священиком и продовжив ширѣня православия на Лемковинѣ, а внук, Михайло Сандович (1939–2003) популаризовав память свого отця ай дѣда.

 Жерела и одказы 
 Charkiewicz J.: Męczennicy XX wieku. Martyrologia Prawosławia w Polsce w biografiach świętych —Warszawa: Warszawska Metropolia Prawosławna, 2008   
 Osadczy W.: Święta Ruś. Rozwój i oddziaływanie idei prawosławia w Galicji. Lublin: Wydawnictwo Uniwersytetu Marii Curie-Skłodowskiej, 2007.   
  Богдан Горбаль: Сандович Максим // Сс. 678–679.


 Референции 

Катеґорія:Христианскы святы